奉送孔十兄賓客承恩致政歸東都舊居
作者：權德輿
朝代：唐

paragraphs: 達人曠迹通出處，每憶安居舊山去。
乞身已見抗疏頻，優禮新聞詔書許。
家法遙傳闕里訓，心源早逐嵩丘侶。
南史編年著盛名，東朝侍講常虛佇。
角巾華髮忽自遂，命服金龜君更與。
白雲出岫暫逶迤，鴻鵠入冥無處所。
歸路依依童稚樂，都門藹藹壺觴舉。
能將此道助皇風，自可殊途並伊呂。